Ce despăgubiri au primit două familii care și-au pierdut câte o rudă într-un cumplit accident pe A1, acum trei ani
Despăgubiri de peste 300.000 de euro în total sunt stabilite, în primă instanță, pentru două familii care şi-au pierdut câte o rudă, într-un accident petrecut în urmă cu trei ani. 17 persoane au fost rănite atunci.
Dintre ele, o femeie a murit pe loc, iar un bărbat a decedat la spital.
Accidentul s-a petrecut în iunie 2021, pe autostrada A1, în apropierea punctului de frontieră Nădlac Doi. Atunci, şoferul unui microbuz de persoane care urma să iasă din ţară nu a observat că pe banda de urgenţă staţiona un TIR şi a lovit în plin remorca acestuia.
După impact, microbuzul a ricoşat într-un alt camion, aflat şi el pe banda de urgenţă. 17 persoane au fost rănite în total, iar autorităţile au activat planul roşu. Victimele care au murit erau pasageri în microbuz.
Rudele lor au primit despăgubiri materiale şi morale de peste 300 de mii de euro în total. Toţi cei trei şoferi implicaţi sunt judecaţi şi au primit pedepse cu suspendare, pentru ucidere din culpă în formă calificată. Sentinţa nu este definitivă.